
ABSTRACT

Dorind să asigure o protecţie mai mare şi o mai bună respectare a bunăstării „animalelor ca fiinţe sensibile”,  Comunitatea şi statele membre au stabilit în cadrul Tratatului de la Amsterdam, prin intermediul semnării Protocolului privind protecţia şi bunăstarea animalelor, ca „în cazul în care formulează şi pun în aplicare politica comunitară din domeniul agriculturii, transporturilor, pieţei interne şi cercetării să ţină seama de toate cerinţele bunăstării animalelor şi să respecte actele cu putere de lege şi normele administrative, precum şi obiceiurile statelor membre în privinţa riturilor religioase, a tradiţiilor culturale şi a patrimoniilor regionale”
.

 
Astfel, rămâne în competenţa statelor membre legislaţia privind animalele care trăiesc în sălbăticie, a celor destinate competiţiilor, expoziţiilor, manifestărilor, evenimetelor sau activităţilor cultural-sportive, precum şi animalelor pentru experimente sau de laborator. 

Legislaţia privind protecţia animalelor din state membre ale UE interzice orice formă de maltratare si cruzime faţă de animale, stabilind condiţiile de adăpostire şi transport ale animalelor, de sacrificare, de eutanasiere, de realizare a procedurilor chirurgicale şi a experimentelor. 

De asemenea sunt stabilite drepturile şi obligaţiile persoanelor implicate în activitatea de protecţie a animalelor precum şi autorităţile care au competenţă în domeniu la nivelul fiecărui stat. 


În privinţa situaţiei în care animalele sunt rănite în urma unui accident, nu există prevederi în mod special stipulate în cadrul legislaţiei statelor membre ale UE, cu excepţia Marii Britanii, Irlandei, Germaniei, Franţei şi Estoniei. 

1. INTRODUCERE

Declaraţia universală a drepturilor animalului
, prin care s-a recunoscut pentru prima dată că animalul este o fiinţă sensibilă, a fost adoptată de Liga internaţională a drepturilor animalului şi de ligile naţionale afiliate acesteia, în cadrul celei de-a treia reuniuni internaţionale asupra drepturilor animalului, ţinută la Londra, 21-23 septembrie1977. Declaraţia a fost proclamată la Paris, pe 15 octombrie 1978, la Casa UNESCO. Ulterior, textul a fost revizuit în 1989 şi dat publicităţii în 1990.          
Consiliul Europei a adoptat, la 13.11.1987, Convenţia europeană pentru protecţia animalelor de companie
  care, în art. 3, prevede că nimeni nu trebuie să cauzeze durere, suferinţă sau spaimă unui animal de companie şi nici nu-l poate abandona. 
Pe agenda Consiliului Europei din 1979, a figurat elaborarea Convenţiei referitoare la conservarea vieţii în mediul sălbatic şi a mediului natural în Europa
.


Dorind să asigure o protecţie mai mare şi o mai bună respectare a bunăstării animalelor ca fiinţe sensibile,  Comunitatea şi statele membre au stabilit în cadrul Tratatului de la Amsterdam, prin intermediul semnării Protocolului privind protecţia şi bunăstarea animalelor, ca „în cazul în care formulează şi pun în aplicare politica comunitară din domeniul agriculturii, transporturilor, pieţei interne şi cercetării să ţină seama de toate cerinţele bunăstării animalelor şi să respecte actele cu putere de lege şi normele administrative, precum şi obiceiurile statelor membre în privinţa riturilor religioase, a tradiţiilor culturale şi a patrimoniilor regionale”
.

 
Astfel, rămâne în competenţa statelor membre legislaţia privind animalele care trăiesc în sălbăticie, a celor destinate competiţiilor, expoziţiilor, manifestărilor, evenimetelor sau activităţilor cultural-sportive, precum şi animalelor pentru experimente sau de laborator. 
 În urma Declaraţiei scrise asupra stării bune a animalelor de companie şi a animalelor aflate în libertate
, depusă, conform art.116 din Regulamentul PE, de către eurodeputaţii Alain Hutchinson, David Hammerstein şi Neil Parish, la 02.02.2009, în cadrul căreia se menţiona că nu există un text unic, specific şi complet, care să se aplice tuturor statelor membre referitor la protecţia acestor animale, Parlamentul European a solicitat UE să adopte măsurile necesare pentru ca statele membre să poată pedepsi aspru pe oricine abandonează sau maltratează un animal de companie sau face rău unui animal aflat în libertate, precum şi să însărcineze statele membre să pună în aplicare un sistem care să permită, la nivel naţional, sterilizarea, vaccinarea şi strângerea acestor animale.

De asemenea, PE a invitat Comisia Europeană şi Consiliul să stimuleze statele membre să semneze Convenţia europeană pentru protecţia animalelor de companie şi să adopte noile măsuri propuse şi a solicitat Comisiei şi Consiliului sancţionarea statelor membre care nu ar respecta Convenţia şi noile măsuri adoptate.

2. REGLEMENTĂRI PRIVIND PROTECŢIA ANIMALELOR 
ÎN STATE MEMBRE ALE UE

AUSTRIA
Legea privind protecţia animalelor
 a fost adoptată în 28.09.2004 şi modificată prin Legea privind transportul animalelor din 31.07.2007.
Această lege are drept obiectiv protecţia de către oameni a vieţii şi bunăstării animalelor. Statul federal, landurile şi autorităţile locale trebuie să aducă în atenţia opiniei publice nevoia de a proteja animalele, de a promova cercetarea sub acest aspect, legea federală aplicându-se tuturor animalelor. 
Conform art. 5 este interzisă cauzarea unor suferinţe nejustificate sau a unui prejudiciu animalelor ori aducerea lor într-o stare de anxietate, precum şi uciderea lor nejustificată. De asemenea, sunt interzise intervenţiile asupra animalelor care nu sunt efectuate în scop terapeutic sau pentru diagnostic. 
Partea a II-a conţine prevederi privind diferite aspecte ale creşterii animalelor, precum personalul, spaţiul, alimentaţia, dezinfectarea şi inspecţia. Ultima parte se referă la animalele sălbatice şi cele din grădinile zoologice.
Capitolul II privind creşterea animalelor, Secţiunea I – Prevederi generale, se referă la îngrijirea animalelor bolnave sau rănite. Astfel, potrivit art. 15, orice animal bolnav sau rănit trebuie să primească îngrijire adecvată neîntârziat şi, dacă este necesar, trebuie consultat medicul veterinar. Animalele bolnave sau rănite trebuie adăpostite conform nevoilor lor speciale şi, dacă este cazul, să fie separate.  
BELGIA
Legislaţia belgiană în domeniul mediului reprezintă modelul unui stat federal, cu legislaţie la nivelul regiunilor şi comunelor.          

Conform Legii speciale de reforme instituţionale
 (Loi spéciale de réformes institutionnelles), art. 6, regiunile sunt competente să legifereze în domeniul mediului şi a politicii apelor, cu respectarea cadrului general al Uniunii Economice şi Monetare, neputând aduce limitări circulaţiei bunurilor şi serviciilor între componentele statului belgian.
Legislaţia cadru din Belgia, pe baza căreia s-au dezvoltat reglementările referitoare la protecţia animalelor, are ca puncte de plecare: Codul forestier din 19 decembrie 1854, Legea asupra vânătorii, din 28 februarie 1882, cu modificările ulterioare.

Fiecare dintre cele 3 regiuni ale Belgiei şi-a elaborat propria legislaţie în domeniu:

· Hotărârea Executivului Regiunii Capitalei Bruxellex, referitoare la protecţia păsărilor (Arrêté de l'Exécutif de la Région de Bruxelles-Capitale relatif à la protection des oiseaux)
, din  25 octombrie 1990;
· Ordonanţa referitoare la conservarea faunei sălbatice precum şi asupra vânătorii, din 29 august 1991
, (Ordonnance relative à la conservation de la faune sauvage et à la chasse)  pentru Regiunea Capitalei Bruxelles, care are la bază art.107 din Constituţia belgiană
. Prin art. 2 paragr. 1 şi 2, sunt protejate toate mamiferele, păsările, batracienii şi reptilele, care trăiesc în stare sălbatică. Peştii şi nevertebratele nu figurează în această ordonanţă.  Această protecţie implică interdicţia: de a le vâna, de a le ucide, răni, captura, deţine în captivitate şi de a le perturba, de a le transporta, de a le vinde, de a le oferi gratuit sau nu, de a le cumpăra sau livra, de a le aduce daune, de a le distruge sau a le lua, intenţionat, ouăle, refugiile sau cuiburile  acestora;
· Codul de amenajare a teritoriului din Bruxelles (Code bruxellois de l'aménagement du territoire)
 ;
· Hotărârea Guvernului Regiunii Capitalei Bruxelles de acordare a unei derogări la interdicţia de capturare a animalelor conform Ordonanţei din 29 august 1991, referitoare la conservarea faunei sălbatice şi a vânătorii (Arrêté du Gouvernement de la Région de Bruxelles-Capitale octroyant une dérogation à l'interdiction de capture d'animaux conformément à l'ordonnance du 29 août 1991 relative à la conservation de la faune sauvage et à la chasse)
, din 3 iunie 2004; 
· Liga regală pntru protecţia păsărilor (Ligue Royale Belge pour la Protection des Oiseaux);
· Centrele de salvare pentru păsările accidentate (Centres de Revalidation pour Oiseaux handicapés - CROH);
· Hotărârea Guvernului valon referitoare la aprobarea şi subvenţionarea centrelor de salvare a speciilor animale care trăiesc libere, în mediu sălbatic, din 16 octombrie 1997
 (Arrêté du Gouvernement wallon relatif à l'agrément et aux subventions des centres de revalidation des espèces animales vivant naturellement à l'état sauvage). Această hotărâre stabileşte condiţiile pe care trebuie să le îndeplinească o persoană fizică sau juridică pentru a putea gestiona un centru de salvare a animalelor sălbatice şi obligaţiile acesteia;
· Codul mediului (Code de l’Environnement) 
;
· Hotărârea Guvernului valon prin care se fixează modalităţile de declarare a capturării sau uciderii accidentale a unei specii de animale, integral protejată   (Arrêté du Gouvernement wallon fixant les modalités de déclaration de la capture ou de la mise à mort accidentelle d'une espèce animale intégralement protégée), din 20 noiembrie 2003
;
· Decret referitor la cercetarea, constatarea, urmărirea şi sancţionarea infracţiunilor şi măsurilor de reparare în domeniul mediului (Décret relatif à la recherche, la constatation, la poursuite et la répression des infractions et les mesures de réparation en matière d'environnement)
 (1) din 20.06.2008, în vigoare de la 06.02.2009.  Acest decret se referă la conţinutul Cărţii întâi din Codul mediului din Valonia, partea a VIII-a, care cuprinde toate aspectele enumerate în titlul său;
· Centrele de salvare a speciilor de animale care trăiesc libere, în mediu sălbatic (Centres de Revalidation des Espèces Animales Vivant naturellement à l'État Sauvage - CREAVES) – ale Regiunii valone;
· Hotărârea Guvernului flamand care stabileşte condiţiile de aprobare a centrelor de primire flamande pentru păsările şi animalele sălbatice şi acordare a subvenţiilor (Arrêté du Gouvernement flamand établissant les conditions d'agrément des centres d'accueil flamands pour oiseaux et animaux sauvages et octroyant des subventions)
, din 4 iunie 2004; 
· Hotărârea Guvernului flamand referitoare la protecţia şi gestionarea speciilor (Arrêté du Gouvernement flamand relatif à la protection et à la gestion des espèces), 15 mai 2009
.
Dacă, sub aspectul organizării protecţiei animalelor, modelul belgian are specificul unui stat federal, conţinând o legislaţie proprie, dar nu divergentă, în fiecare dintre cele trei regiuni ale ţării, pentru un studiu comparativ, pot fi relevante reglementările, la nivel regional, asupra protecţiei animalelor rănite, cuprinse în legislaţia menţionată.
Ca şi în Franţa, în regiunile Belgiei, se face distincţia între animalele protejate şi cele care pot fi vânate. Legislaţia la nivelul regiunilor interzice deţinerea unui animal din speciile protejate, mai ales dacă este rănit sau bolnav. 

Prevederile legale sunt asemănătoare celor din Franţa. Dacă este găsit un animal mort, trebuie anunţat, de urgenţă, şeful unui cantonament
 al Diviziei Natură şi Păduri (Division Nature et Forêts - DNF) sau paznicul pădurii (le garde forestier). Dacă animalul este rănit, trebuie prevenit paznicul pădurii care va lua măsurile necesare.
 Este spre binele animalului aflat în suferinţă să se respecte regula generală de a nu se acorda îngrijiri în asemenea cazuri, mai ales dacă sunt plăgi deschise, de a nu i se da animalului speriat, medicamente umane, mâncare sau apă. Dacă este cazul unui pui de mamifer rănit, în niciun caz acesta nu trebuie atins de oameni, deoarece, după punerea lui în libertate, va fi respins de părinţii săi, datorită simţului olfactiv dezvoltat al acestora. 
Dacă este rănit un mamifer adult, el nu trebuie atins cu mâinile neprotejate, deoarece are instinctul de apărare şi poate răni. Trebuie anunţat un centru de salvare a animalelor, pentru a cere ajutorul specialiştilor de acolo, printre care este obligatoriu să fie un veterinar. În cazuri excepţionale, transportarea animalului spre un centru în care să primească îngrijiri, se va face cu măsuri de precauţie, într-o cutie de carton, aşezat pe paie sau un suport din material textil. 

Atât în Franţa, cât şi în Belgia, există cabinete ale veterinarilor care sunt organizaţi în asociaţii profesionale.Acestora li se adresează cazurile animalelor de companie rănite sau ale animalelor din crescătorii, din sate. La nivelul ambelor ţări, însă, se constată un fenomen comun, exodul veterinarilor precum şi al medicilor, către centrele urbane, datorită inconvenientelor vieţii la ţară.


CEHIA

Legea nr.264/1992
, ulterior modificată şi completată, reglementează domeniul protecţiei animalelor împotriva cruzimii, drepturile şi obligaţiile persoanelor implicate în activitatea de protecţie a animalelor precum şi autorităţile publice care au competenţă în domeniu.


Totodată, sunt stabilite condiţiile de sacrificare a animalelor, condiţiile de transport ale acestora, protejarea animalelor de fermă şi animalelor sălbatice precum şi protejarea animalelor în cadrul proceselor experimentale. 


Art.2  interzice orice formă de cruzime faţă de animale sau orice formă de promovare a cruzimii faţă de animale. 

Conform prevederilor art.4, prin cruzimea faţă de animale se întelege: supunerea unui animal la munci necorespunzătoare; folosirea de animale în reprezentaţii publice, provocându-le acestora durere, suferinţă sau accidentări; creşterea, antrenarea şi folosirea animalelor cu scopul declarat de stimulare a agresivităţii acestora împotriva altor animale sau a oamenilor; restricţionarea administrării de apă şi hrană animalului, altfel decât din motive terapeutice; administrarea de hrană care conţine amestecuri sau obiecte care pot cauza animalului suferinţă şi durere, altfel decât din motive terapeutice; restricţionarea mişcărilor libere ale animalului, cauzându-i suferinţă, altfel decât din motive terapeutice; abandonarea unui animal bolnav sau bătrân, a cărui supravieţuire ar presupune o stare permanentă de suferinţă; administrarea de narcotice sau alte substanţe pentru creşterea performaţelor sau schimbarea fizionomiei animalului; folosirea de animale vii pentru dresajul altor animalelor; organizarea de lupte între animale; efectuarea de intervenţii chirurgicale destinate modificării aspectului unui animal precum tăierea urechilor, secţionarea corzilor vocale, ablaţia ghearelor, scoaterea dinţilor sau îndepărtarea anumitor glande; folosirea de impulsuri electrice sau obiecte care cauzează distrugerea sistemului nervos sau ale organelor animalului; ţinerea animalelor în condiţii improprii de supravieţuire; transportarea animalelor în condiţii care le pot cauza rănirea sau epuizarea fizică; supunerea animalului unor suferinţe inutile în cazul sacrificării sau uciderii acestuia; supra-alimentarea animalelor, altfel decât în situaţia necesităţii menţinerii lor în viaţă; folosirea animalelor vii ca hrană pentru alte specii de animale, ale căror caracteristici biologice nu impun acestă necesitate; abandonul animalelor.


Prevederile de mai sus nu se aplică în cazul în care au loc misiuni de salvare a vieţii animalelor sau persoanelor.De asemenea prevederile de mai sus nu se aplică în cazul creşterii şi antrenării animalelor de către forţele speciale, forţele de securitate, poliţia locală sau de către asociaţiile de creştere a câinilor, situaţii pentru care există reglementări speciale. 


Potrivit art.19, autorităţile care au competenţă în domeniul protecţiei animalelor în Cehia sunt următoarele: 

· Ministerul Agriculturii;

· Autorităţile administraţiei veterinare;

· Autorităţile adminstraţiei centrale şi Academia de Ştiinţe a Republicii Cehe;

· Ministerul de Interne şi Ministerul Apărării – în limita competenţei în problematica protecţiei animalelor; 

· Autorităţile municipale.


Ministerul Agriculturii, cu ajutorul Comisiei Centrale, în calitate de organism tehnic consultativ şi prin intermediul autorităţilor administraţiei veterinare, defineşte principalele obiective în domeniul protecţiei animalelor şi implementează legislaţia comunitară în domeniu, coordonând şi supervizând buna îndeplinire a acesteia. 


Autorităţile municipale pot institui, administra sau închide adăposturile de animale.De asemenea, autorităţile municipale pot emite un ordin privind reglementarea mişcării libere a câinilor în locurile publice. Totodată autorităţile pot aproba sau respinge organizarea de spectacole publice cu animale, conform prevederilor legislaţiei în vigoare. 

           ESTONIA
Legea privind protecţia animalelor
 a fost adoptată pe 13.12.2000, republicată în 06.11.2002 şi intrată în vigoare în 01.07.2001.

Legea reglementează protecţia animalelor faţă de acţiunea sau lipsa de acţiune a oamenilor, care pun în pericol sau ar putea pune în pericol sănătatea sau bunăstarea animalelor. Ea este completată de Legea privind protecţia şi folosirea faunei, care reglementează protecţia animalelor care trăiesc libere în sălbăticie. Legea privind controlul bolilor infecţioase la animale reglementează protecţia animalelor faţă de orice tip de boală.

Legea constă în 12 capitole, care se refera la cerinţele pentru creşterea animalelor, protecţia animalelor care trăiesc libere în sălbăticie, tratamentul medical al animalelor şi procedurile veterinare, situaţia animalelor sacrificate, protecţia animalelor în timpul transportului, competiţiile cu animale, expunerea acestora în public şi vânzarea animalelor, protecţia animalelor folosite în experimente, protecţia animalelor modificate genetic în timpul efectuării de experimente şi controlul statului.

Conform art.16 privind omorârea animalelor neajutorate, animalul care se află într-o situaţie neajutorată ca urmare a unui accident sau urgenţe poate fi ucis, dacă supravieţuirea i-ar cauza o suferinţă pe termen lung sau dacă animalului nu-i poate fi oferit un mod de viaţă adecvat pentru specia sa ori reintroducerea animalului în habitatul natural se dovedeşte a fi imposibilă.

FRANŢA
Sintetizând prevederile legislaţiei din Franţa
, referitoare la protecţia animalelor sălbatice, în cazul celor care sunt rănite în urma unui accident, se pot desprinde două situaţii: animalele din specii protejate şi animale din speciile care pot fi vânate.

În cazul speciilor protejate, art.L411-1 din Codul mediului interzice orice acţiune a unor persoane particulare asupra acestor animale: nu pot fi transportate sau însuşite. Persoana care găseşte un animal sălbatic protejat, rănit, trebuie să informeze, de urgenţă, un agent al poliţiei care are competenţă în domeniul vânătorii şi al protecţiei mediului, acesta fiind singurul care poate ridica animalul din locul respectiv. Dacă animalul este deja mort, el va fi luat şi transportat de către acest agent. Dacă animalul este rănit, el va fi transportat, cât mai repede posibil,  către un centru de salvare a animalelor, de către o persoană care este autorizată în acest sens, deoarece transportarea animalelor sălbatice, în mod normal, se poate face numai cu  autorizaţie. Transportarea animalelor rănite de către persoanele care le-au rănit sau găsit, fără autorizaţie, este acceptată de lege numai pentru cazurile de urgenţă, cu acordul telefonic al autorităţilor locale abilitate. Dacă un animal trebuie transportat la un veterinar sau la un centru de salvare, trebuie anunţată Direcţia Departamentală pentru Agricultură şi Pădure (DDAF) sau Serviciul Departamental al Oficiului Naţional pentru Vânătoare şi Faună Sălbatică (ONCFS), Jandarmeria sau Poliţia, pentru a ieşi de sub orice bănuială de braconaj în cazul unui control al forţelor de ordine. Există o listă de proceduri de acordare a primului ajutor unui animal, până la intervenţia autorităţilor specializate
.

Pentru speciile care pot fi vânate, persoana care a lovit sau a găsit animalul sălbatic rănit, trebuie să informeze serviciile specifice ale localităţii pe teritoriul căreia a avut loc coliziunea. Conform Codului rural (art L.226-5 şi L.226-6), asemenea sarcini îi revin primarului localităţii respective. Acesta trebuie să dispună, în interval de 12 ore, pentru animalele ucise în urma unei coliziuni accidentale cu un vehicul, să fie transportate, conform dispoziţiilor legislative şi reglementărilor în domeniul ecarisajului. Conducătorul vehicolului care a produs coliziunea nu poate fi urmărit penal pentru vânătoare prin mijloace interzise, fiind vorba de o situaţie de forţă majoră (Cod penal, art. 121-3, ultimul alineat). În cazul unei coliziuni cu un animal sălbatic, pentru daunele produse vehiculelor, animalele sălbatice neaparţinând cuiva, spre deosebire de animalele domestice care au un proprietar, nu există un sistem de compensare a pagubelor.Totodată, dacă o coliziune se produce în timp ce un animal este vânat, există posibilitatea  de a se apela la justiţie, în măsura în care cel păgubit poate face dovada acţiunii de vânătoare.

Dacă animalul este mort şi cântăreşte mai puţin de 40 de kg, va fi îngropat. Dacă animalul este viu şi are peste 40 de kg, va fi dus la un centru de ecarisaj. Centrul de ecarisaj este cel care va detaşa trofeele, dacă este cazul, şi le va da primarului, Federaţiei vânătorilor, Oficiului Naţional pentru Vânătoare şi Faună Sălbatică (ONCFS) sau le va păstra. Dacă animalul este rănit, fără şanse de supravieţuire, conform art.L.2212-2 din Codul General al Colectivităţilor Teritoriale
 (CGCT), referitor la Poliţia administrativă şi protecţia ordinii publice, primarul va desemna o persoană din partea locului, care să pună căpăt urgent, prin împuşcare, suferinţelor animalului şi să-l transporte la un abator. Dacă are şanse de supravieţuire, animalul va fi transportat la un veterinar sau centru de salvare de către o persoană autorizată în acest sens.

Art.R.242-48-IV din Codul rural, obligă veterinarii din Franţa să răspundă, în limitele posibilităţilor lor, la orice apel care le este adresat, pentru a acorda îngrijiri de urgenţă unui animal, mai ales dacă este dintr-o specie protejată. Dacă nu o poate face, veterinarul trebuie să indice numele altui veterinar care ar putea-o face.

De altfel, potrivit legii, animalele faunei sălbatice autohtone au o valoare patrimonială şi nu aparţin nimănui. Îngrijirea lor este, deci, gratuită.

De asemenea, poate fi contactată Uniunea Franceză a Centrelor de Salvare a Faunei Sălbatice (UFCS)
 care este compusă din 41 de centre private sau constituite prin asociere, care primesc, de pe întreg teritoriul Franţei, animalele sălbatice, rănite, bolnave, victime ale poluării, sau aflate în dificultate, cu scopul de a le îngriji şi de a le reda mediului lor natural. Dincolo de calitatea de clinici pentru animale, UFCS, precum şi centrele care o compun, cercetează şi studiază cauzele distrugerii faunei sălbatice şi participă la programele de salvare şi refacere a speciilor ameninţate în mediile lor naturale. În cazul în care este vorba despre o pasăre, se va face apel la Liga pentru Protecţia Păsărilor (LPO)
. După perioada de convalescenţă, păsările tratate în aceste centre primesc un inel de identificare pentru a fi monitorizate sau identificate ulterior, în cadrul unui program al Uniunii Naţionale a Centrelor de Salvare pentru fauna sălbatică (U.N.C.S.)
 . 
În anumite regiuni ale Franţei, mai ales pentru mamifere, nu există centre de salvare. În acest caz, se apelează la Oficiul Naţional pentru Vânătoare şi Faună Sălbatică (ONCFS), care va trimite o persoană autorizată să decidă situaţia animalului respectiv.

Reglementările referitoare la funcţionarea centrelor de salvare sunt prevăzute în Hotărârea ministrului mediului şi a ministrului agriculturii şi pădurii, din 11 septembrie 1992, (Arrêté du 11 septembre 1992 relatif aux règles générales de fonctionnement et aux caractéristiques des installations des établissements qui pratiquent des soins sur les animaux de la faune sauvage) 
. Această Hotărâre se referă la următoarele articole:  215-8, 232, 232-1, 232-3 la 232-6, 264 la 275, 340, 340-1, L. 213-2 la L. 213-5 şi  R. 213-2 până la R. 213-34 din Codul rural al Franţei.

Centrele de salvare, înfiinţate în baza unei autorizaţii a prefecturii, trebuie să poată dovedi, în orice moment, provenienţa şi ceea ce s-a întâmplat cu animalele, ulterior îngrijirii lor. De aceea, prezenţa animalelor trebuie notificată într-un registru legal care să poată fi pus oricând la dispoziţia agenţilor investiţi cu controlul în acest domeniu (ONCFS, vamă, Direcţia Departamentală a Serviciilor Veterinare, Oficiul Naţional al Pădurilor, Poliţia, Jandarmeria). 

Persoana care conduce un asemenea centru, pentru a obţine autorizaţia, trebuie să aibă pregătirea profesională necesară, iar centrul să dispună de condiţiile cerute de Hotărârea din 11 septembrie 1992.


GERMANIA
Ordonanţa adoptată pe 20.08.1994 şi republicată pe 17.12.2001 conform Legii privind protecţia animalelor
 se referă la autorităţile competente în probleme legate de protecţia animalelor. 
Potrivit art. 2, autoritatea competentă este Oficiul pentru Agricultură şi Alimentaţie. Acesta este responsabil şi pentru armonizarea cu directivele europene relevante. 
Fuga de la locul în care un animal a fost accidentat sau ucis se pedepseşte conform art. 51 par. 1 SVG (Straßenverkehrsgesetz). În cazul producerii unui accident, toate persoanele implicate trebuie să oprească imediat. Dacă se aduce un prejudiciu unui obiect
, autorul accidentului trebuie să informeze proprietarul animalului imediat, oferindu-i datele sale de contact, conform art. 641a par. 2 din Codul Civil şi art 110 nr. 4 StGB – Strafgesetzbuch. Dacă nu este posibil, trebuie să contacteze poliţia, în caz contrar fiind pedepsit potrivit art. 92 par.1 SVG pentru neîndeplinirea obligaţiilor.
De asemenea, autorul accidentului poate fi pedepsit pentru suferinţa provocată animalului, deoarece este obligat să-l îngrijească şi să încerce să-i aline suferinţa cauzată de producerea accidentului sau să-l aducă la cel mai apropiat cabinet veterinar. Proprietarul îl poate acţiona în justiţie pe autorul accidentului pentru despăgubiri.
          IRLANDA
Legea privind protecţia animalelor a fost modificată în 1965 şi republicată pe 15.09.2000. 

Conform art. 11, dacă un poliţist găseşte un câine sau o pisică într-un loc public, care pare a fi rănită fatal sau atât de grav încât ar suferi nejustificat, poate, în absenţa proprietarului său, să omoare animalul, astfel încât să-i producă o suferinţă cât mai mică, ulterior procedând la ridicarea şi transportarea cadavrului.
          LETONIA
Legea privind protecţia animalelor
 a fost adoptată pe 09.12.1999 şi a intrat în vigoare la 01.01.2000.

Obligaţia etică a omenirii este să asigure bunăstarea şi protecţia tuturor speciilor de animale deoarece fiecare fiinţă unică este prin ea însăşi o valoare. Fiinţa umană are obligaţia de a respecta orice creatură, de a trata animalele cu empatie şi de a le proteja. Nu este permis nimănui, fără un motiv justificat, să omoare un animal, să-i provoace durere sau suferinţă. Această lege prevede drepturile şi obligaţiile persoanei în sfera protecţiei animalelor. Legea constă în 9 capitole care se referă la protecţia animalelor ţinute în fermă, protecţia animalelor domestice, protecţia animalelor folosite în activităţi sportive şi la muncă, problema animalelor folosite în scopuri experimentale şi ştiiţifice, protecţia animalelor sălbatice, protecţia animalelor în timpul efectuării transportului, adăposturile pentru animale şi sacrificarea animalelor.
Conform art. 7, trebuie acordată asistenţă animalelor rănite sau bolnave, dacă este cazul cu ajutorul unui medic veterinar.

Potrivit art. 9, autorităţile însărcinate cu aplicarea dispoziţiilor legii sunt:

1) instituţiile aflate în subordinea Ministerului Agriculturii:


- Servicul Veterinar de Stat – pentru protecţia animalelor de fermă, domestice, utilizate în sport sau la muncă, în experimente şi scopuri ştiinţifice, animale sălbatice şi de expoziţie;


- Serviciul Silvic de Stat – pentru protecţia animalelor sălbatice.
2) instituţiile supuse controlului Ministerului Protecţiei Mediului şi Dezvoltării Regionale - pentru protecţia animalelor sălbatice.

Aceste autorităţi pot cere organizaţiilor publice de protecţia animalelor să se implice în respectarea prevederilor legii.

MALTA
Legea privind bunăstarea animalelor
 a fost adoptată pe 11.12.2001.

Conform art. 14, animalele rănite sau bolnave pot fi ucise pe loc.

Consiliul pentru Bunăstarea Animalelor poate recomanda ministrului responsabil de serviciile veterinare adoptarea măsurilor necesare asigurării protecţiei animalelor.
În urma consultării Consiliului, ministrul poate reglementa autorizarea transportului animalelor rănite sau bolnave în scopul sacrificării lor, fară să le fie prelungită suferinţa. 

Conform art. 26, animalele care se îmbolnăvesc sau sunt rănite în timpul transportului trebuie să primească imediat primele îngrijiri; ele trebuie să primească tratament veterinar şi, dacă este necesar, să fie ucise de urgenţă astfel încât să nu sufere inutil.
MAREA BRITANIE
Persoana care accidentează un animal, rănindu-l sau omorându-l, trebuie să ofere date (numele său sau cel al proprietarului autovehiculului, adresa şi numărul de înmatriculare al maşinii) oricui are motive întemeiate să i le ceară
.

Dacă acest lucru nu este posibil, trebuie să raporteze accidentul poliţiei cât mai urgent, în termen de 24 de ore.

Această cerinţă este prevăzută de Legea privind traficul rutier
 din 1988.

Dacă un animal este implicat într-un accident, proprietarul poate fi tras la răspundere pentru orice cheltuieli implicate.

Pisicile şi păsările domestice sunt clasificate drept animale hoinare, fiind exceptate de la aplicarea legii. 

În cazul animalelor rănite altfel decât într-un accident rutier, trebuie sesizată Societatea Regală pentru prevenirea cruzimii faţă de animale
 sau un medic veterinar. Serviciile de salvare a animalelor pot acorda asistenţă
.
 POLONIA

Legea privind protecţia animalelor, adoptată în 1997
 reglementează protecţia tuturor animalelor domestice, de fermă, a celor folosite în scop publicitar, în spectacole, filmări, precum şi a animalelor din cadrul grădinilor zoologice şi a animalelor salbatice, cu exceptia celor care sunt vânate şi care se află pe cale de dispariţie. 

De asemenea, legea stabileşte măsurile necesare pentru efectuarea transportului animalelor, intervenţiilor chirurgicale, procedurilor experimentale şi condiţiilor de sacrificare a animalelor alături de stabilirea prevederilor de natură penală. 
Conform primului capitol al legii, toate animalele sunt considerate creaturi vii, care pot suferi, pe care oamenii trebuie să le respecte, protejeze şi să le îngrijească, fiecare animal trebuind să beneficieze de un tratament adecvat.

Protecţia animalelor cade în sarcina structurilor Administraţiei Publice, care trebuie să coopereze pentru realizarea acestui obiectiv cu instituţii şi organizaţii interne şi internaţionale.   

Conform art.6 al legii, maltratarea şi uciderea nejustificată a animalelor este interzisă, cruzimea faţă de animale manifestându-se prin: rănirea sau mutilarea deliberată a animalului; efectuarea de experimente dureroase pe animale; obligarea animalelor bolnave să muncească, folosirea deliberată a acestora în spectacole sau în activităţi care le provoacă suferinţă; schingiuirea animalelor cu obiecte tari şi ascuţite în zona capului, abdomenului sau extremităţilor; transportarea animalelor de fermă, a celor care vor fi sacrificate sau a celor care vor fi vândute în condiţii necorespunzătoare, producându-le  suferinţă fizică şi psihică; folosirea de echipamente pentru mobilizarea animalului într-o poziţie nenaturală, producându-i suferinţă, răni sau chiar moartea; efectuarea de proceduri şi intervenţii chirurgicale de către persoane care nu sunt autorizate în acest sens şi care nu respectă principiile medical-veterinare, producând suferinţă animalelor; înfricoşarea şi enervarea animalelor; menţinerea animalelor în condiţii improprii de viaţă; abandonarea animalelor şi în mod special a pisicilor şi câinilor de către persoanele în a căror grijă se află; producerea de suferinţă animalelor în cadrul procesului de înmulţire/ împerechere; testarea produselor cosmetice pe animale.


Conform art. 7 al Legii privind protecţia animalelor, animalele care sunt neglijate şi tratate cu cruzime vor fi luate temporar sau permanent de la proprietar de către reprezentanţii autorităţilor locale, de către medicul veterinar sau reprezentantul Societăţii pentru prevenirea cruzimii faţă de animale din Polonia şi încredinţate unei alte persoane, unui adăpost de animale sau unei instituţii. În cazul în care animalul necesită tratament, toate costurile necesare efectuării acestuia vor fi suportate de către proprietar.


În cazul în care fostul proprietar este acuzat de rău tratament şi cruzime faţă de animale, dreptul de proprietate asupra animalului încetează.

Conform art.8, Ministerul Educaţiei împreună cu cel al Protecţiei Mediului şi cu cel al Agriculturii trebuie să se preocupe de introducerea în cadrul curriculei şcolare a problematicii protecţiei animalelor şi să sprijine constituirea de organizaţii şcolare a iubitorilor de animale. 

SUEDIA
Legea privind bunăstarea animalelor
 a fost adoptată pe 02.06.1988 şi republicată pe 31.05.2007.

Aceasta conţine prevederi privind îngrijirea şi tratamentul aplicat animalelor domestice. Se aplică de asemenea şi animalelor ţinute în captivitate sau folosite în scopuri ştiinţifice. Regulile privesc adăpostirea, tratamentul, sacrificarea, folosirea animalelor în competiţiile sportive, procedurile chirurgicale şi experimentele pe animale. Persoana care doreşte să ţină animale în scop comercial sau pe scară largă trebuie să obţină o autorizaţie de la administraţia locală. Autorizaţia pentru experimentele aplicate animalelor se obţine de la Agenţia Suedeză pentru Bunăstarea Animalelor. Această agenţie este autoritatea care controlează aplicarea acestei legi.
Conform art. 9, dacă un animal este bolnav, rănit sau prin comportamentul său dă semne de boală, trebuie să i se acorde îngrijirea necesară neîntârziat, dacă este cazul de către un veterinar sau pot fi luate alte măsuri, cu excepţia cazului în care boala sau rana este atât de gravă încât animalul trebuie omorât imediat.

� Suprafaţă de teren delimitată în ceea ce priveşte vânatul, pescuitul. În Belgia, corespunde, în general, unei comune.

� În dreptul german, animalele sunt considerate obiecte.

